**Омар Жазықұлы**

Атауы: **Омар Жазықұлының бейіті.**

**Орналасқан жері:** Батыс Қазақстан облысы, Казталов ауданы, Қараоба ауылдық округінен 12 шақырымдай жерде, Әжікей сай елді-мекенінде орналасқан.

**Қысқаша анықтамасы: Жазықұлы Омар (1841 - 1890 ж ж)** - өте білімді, ескіше оқып, арапша сауат ашқан, ел адамдары қалпе (халфа) атап кеткен діндар адам. Руы-Есен Беріштен тараған.  Ауыл үлкендерінен естуімізше ғұлама Ғұмардың ұстазы, бай кітапханасы, шәкірттерін оқытып сауатын ашатын, білім беретін, тәрбиелейтін мешіт- мектебі болған адам. Ауыл балаларының хат тануына, көздерін ашып заман ағымына ілесіп, орысша білім алуына көп үлес қосқан. Омарда білімділігімен қатар көріпкелдік қасиет, ауру адамға ем жасайтын өзгеше тылсым күш болған, халық медицинасын дұрыс пайдалана білген. Ол кісінің өмірден өткеніне ғасырдан астам  уақыт  болса да,  халық медицинасындағы ұшынған, соққан, қаққан деген кеселдерге тап болған кісілер бейітіне барып құран бағыштап, мал сойып түнеп мінәжат етіп  жатады. Еліміз егемендік алып, тарихымызға теңдік тигеннен кейін өлкеміздің тарихшысы ғалым ағамыз Кенжалиев Исатай елге келіп, Омар жайлы  мәліметтер жинақтап, Ғұмар Қараш туралы жазған кітабына кірістірген болатын. Ғұмардай ғұламаға ұстаз болған адам тегін болмайтыны белгілі емес пе, ел адамдары Омар қалпе атап кеткен бұл кісінің мәңгілік мекені қоршалып, жыл сайын тазаланып, қамқорлыққа алынып келеді. Терең білімділігі бейіті басындағы құлпытасқа жазылған түйінді де мазмұны терең өсиет сөздер  жолдарынан-ақ аңғарылып тұр. Əл-маут кəəс кулли нəəс шарибаһу. Уал қабр бааб кулли наас даахилаһу. Өлім - кесе, күллі адам одан ішеді. Қабір - есік, күллі адам одан кіреді. Һəзəл(бұл)- марқад (тұрғызылған белгі) əл-шариф (шарапатты) Беріш руы есен тайпасы Ғұмар ахун (муфтиден кейінгі діни басшы)... ибн ... мəтуфи (офат болды) 49 жасында 1890 жылы қайтқан.

Заман құбылып ескіше оқығандарды, молда-ишандарды қудалау басталғанда  Омарда ол сорақылықтан шет қалмайды. Мешіті құлатылып, орнын тегістеуге бұйрық берілгенімен орындаушылар кедергіге тап болып, көптеген қиындықтарды бастарынан өткізеді. Естуімізше ол кісінің кітаптары тәркілеуге түспей жер астына көміліп, беті тегістелініп тасталған екен. Бүгінгі ұрпақтың  Омар Жазықұлы туралы білетін деректері осындай. Омардың бейіті  Қараоба ауылы Әжікей сайы (Энгельс) елді-мекенінде Қалпе атауымен халық қамқорлығымен ғасырдан астам уақыт болса да сол қалпында сақтаулы тұр.  Жазықұлы Омар терең зерттеуді қажет ететін, өлкенің өнегелі тұлғаларының бірі болып саналады.

2008 жылы Қараоба ауылының байырғы тұрғындары, Мырзагалиев Насиболла мен Имашев Батырғали өздерінің ізденістерімен қажетті материал тауып, қалпе атаның зиратын қоршаған болатын. Естуімізше ертеректе Ресей жағынан келген Омар қажының ағайындары ағаш шарбақтан  қоршау орнатқан екен. Ол қоршау ескіріп, құлап қалғандықтан жоғарыда аттары аталған екі азамат қайта жаңғыртып қоршау тұрғызған еді. 2015 жылы ел үлкендерінің бастамасымен ауылдағы зираттар қоршауға алынды, сол жылы Қалпе атаның бейітінің маңы да тазартылып, темір қоршау орнатылды.