**ЖАЛПАҚТАЛ АУЫЛЫНДАҒЫ «ҚОЖАНТАЙ» МЕШІТІНІҢ ТАРИХЫ**

Ресей өзінің отарлық саясатын іске асыру мақсатында, казак-орыстары қоныстарын көптеп сала бастады. Солардың бірі 1838 жылы әскерден босаған В.Сламихин осы өңірге келіп, Қараөзеннің (Үлкен өзен) оңтүстік бетінен үй салады. Бұл өңірге 1868 жылдан бастап, Қазан Ноғай татарлары және орыстар қоныстана бастаған. Солардың куәсі Жалпақтал ауылында өткен ғасырдың көне көзіндей, тарихи орындар, мұражайлар, әсем ғимраттар жетерлік. Солардың бірі және бірегейі болып табылатын тарихи ғимарат Жалпақтал ауылдық мұсылмандар мешіті, Жалпақтал ауылын жарып өтетін Қараөзеннің (Үлкен өзен) солтүстік жағалауына орналасқан. Бұл мешітті 1885 жылы Қазан татары Қожантай қажы екі мұнаралы қылып салдырған. Мұсылмандар мешітінің жер учаскесінің алаңы - 0,4718 га. Сыртқы және ішкі негізгі қабырғалары және ара-қабырғалары күйдірілген қызыл кірпіштен қаланған. Күйдірілген кірпіш, Саратов облысының (Ресей) Ершов ауданынан 30 - нарлы түйемен тасылған деген деректер бар. Кірпіш шығаратын зауыт кірпішті тұщы сазды топыраққа жылқының сүті мен қылын қосып илеп, күйдіріп дайындаған. Төбесі қаңылтырмен көмкерілген. Негізінен мешітті, татар (Қазан) жобасымен салған. Күмбез орнатылмаған, екі мұнаралы, михрабы құбыла жағы қабырғасынан шығарылған, үлкен бір бөлме (зал). Бір мезгілде 400-адам намаз оқиды.

Тарихи ғимраттың көлемі - 960 м3. Ішкі ауданы - 240 м2. Іргетасы күйдірілген қызыл кірпіштен қаланған, қабырғаларының қалыңдығы 1 метр, 12-терезесі, екі жағында 2 - үлкен есігі бар. Мешіт екі қабатты, астыңғы қабатында (подвалы) медресе, дәріс алатын және дәрет алатын, ғұсыл құйынатын бөлмелер болған. Астыңғы қабатынан отын жағып жылытылған. Отын ретінде Жалпақталға жақын 14 шақырым жердегі Сакрыл (Сарқыл) Ақкөл көлінен әкелінген қамыс пайдалынылған. Астыңғы қабатының биіктігі - 2 м, үстіңгі намаз оқитын үлкен бөлмесінің (залының) биіктігі 4 м. Мешіттің биіктігі жерден есептегенде төбесіне дейін-5,55 м, ал шатыры - 2,45 м, барлығы - 8 метр. Ішкі әрлеу жұмыстары сапалы цемент және известь тағыда басқа сапалы қоспалар қосылып жасалған. Мешіттің сыртқы көрінісі әрленбеген, өзінің бұрынғы қаланған табиғи тастары күйінде тұр. Шатырлық ағаш балкалар және едендері қалың емен ағашынан салынған. Ауылдық мешіт халыққа 1936 жылға дейін есігі ашық болған. 1895 - 1925 жылдар аралығында Жалпақтал медресесінде Ғұбайдолла Ғалікеев хазірет дәріс береді. Ғұмар Қараш медресе ұстаған Ғұбайдолла Ғалікеев хазіреттен білім алып “мешіт ашып, молда болады” деген иршат «куәлік» алады да, өзінің туған ауылы Құрқұдыққа молда болып кеткен. Атауолла хазіреттен басқа, Жалпақтал медресесінде бірнеше кісі сабақ береді, міндетті түрде орыс тілі, әдебиеті, тарихы оқытылады. Байлар мен молдаларды қуғындаған кезде, мешіт медресе жабылып, (1936 жылдан бастап) мешіт мұнарасы құлатылған. Бұл ғимарат 1937 - 1983 жылдар аралығында Жалпақтал аудандық мәдениет үйі болды. Ұлы Отан соғысы жылдарында мешіт астық және басқа азық - түлік сақтайтын қойма ретінде пайдаланылды. Соғыстан кейін мешіттің астыңғы қабатының терезелерін бітеп, ішін топырақпен толтырып, едендері қайтадан жөнделген. 1983 - 1987 жылдар аралығында, ғимрат бос тұрған. 1988 жылы күрделі жөндеуден өтіп, мешіттің төбесінен және астыңғы қабаттарынан табылған көптеген құран кітаптарын және басқада діни кітаптарды тауып алып өртеген, кейбір бөліктерін адам аяғы баспайтын жерге апарып көмген.

1988 - 1995 жылдар аралығында, бұл ғимаратта жергілікті айтыскер ақын, журналист өлкетанушы Сағынғали Мұқановтың бастамасымен жинақталған, Жалпақтал аудандық тарихи - өлкетану музейі орналасқан. Жалпақтал ауданының әкімі Айдар Тапашұлы Батырхановтың 1995 жылғы 27-ші наурыз күнгі №99 қаулысымен, Жалпақтал аудандық мұсылмандар мешіті болып қайта құрылып, халыққа берілді. Содан бері халыққа қалтқысыз қызмет жасап келеді. 1980-ші жылдардың соңы мен 1990-шы жылдардың басында мешітті қайта аштыру жөнінде кешегі кеңес заманында Жалпақтал ауылының (бұрынғы Фурманов ауданының) имамы болған, Бостандық жеріндегі «Айдаралы» мешітінің ең соңғы түлектерінің бірі, Қарабала Сейтқалиев ақсақал 1992 жылы қайтыс болғанға дейін, көптеген ұйымдастыру жұмыстарын жүргізді. 1990 - 1991 жылдары аупарткомге (райком) бірнеше мәрте өтініш жазып, одан өзгеде үйлестіру жұмыстары мен шұғылданды. Ғимарат айналасына асфальттық төсеніштер төселген. Мешіт айналасы - 0,2359 га. көгалдандырылған, ағаштар отырызылған. Мешіт ғимаратына бұл ағаштар жақсы көрініс беріп тұр. 1995 жылдан бастап, 2000 жылға дейінгі аралықта, мешіттің имамдық қызметін Камалов Бауыржан Қанатұлы атқарды. 2000 жылдан бастап, қазіргі уақытқа дейін Нұралиев Тілепберген Ахмеджанұлы мешіттің бас имамы қызметін атқарып келеді. Мешітте діни дәрістер жүргізіледі, ауыл оқушылары қатысады, Айт намазы оқылады, неке қиылады, ат қойылады. Қазіргі кезде, имандылық бағытына түскен адамдар саны көбейіп келеді.